SOMS MOET JY "NEE" SÊ – NG Gemeente Garsfontein
As jy regtig wil groei, moet jy soms "nee" sê. Die skrywer van die Hebreërbrief moedig ons aan om langs ons geloofsreis alle laste en sonde van ons af te gooi sodat ons kan volhard in die wedloop van die geloof met ons oë gevestig op Jesus (Heb 12:1).
'n Uiters belangrike woord wat ek moet onthou vir my geestelike reis deur die lewe is 'n onverwagse woord: "nee". Jou geloofsreis is 'n lang reis. Baie reisigers begin baie goed, maar begin weg te kwyn teen die einde. God wil hê dat jy die volle afstand moet voltooi. Hy wil hê dat jy sterk sal klaarmaak!
Jy het 'n lang maraton voor jou. Jy kan nie die hele ent draf met 'n swaar gewig in jou hande nie. Hoe sal jy vaar as jy die hele pad 'n barbell in die jou hande moet dra? Mense los dikwels die geloofswedloop vanweë al die dinge wat hulle saamdra. Dit maak hulle moeg dat hulle alles wil los. Daarom is dit nodig dat ons sal de-clutter.
'n Passasierskip kan redelik spoed optel in die water. As jy 'n 100 lewensbootjies daaraan vasmaak, sal dit stadiger gaan. Dit gebeur wanneer ons probeer om te veel te doen. Ons sal moet leer om "nee" te sê vir sekere dinge wat dalk ook goed kan wees, maar dit weerhou ons daarvan om ons beste te doen. Die NLT stel dit so: "Let us strip off every weight that slows us down".
Gewigte is nie sleg nie – mens kan jou spiere daarmee oefen en fiks word. Dis ook nie sondig nie – dit het 'n nut en plek op sy tyd. Dis net onnodig vir ons aardse geestelike reis. Dalk is dit 'n sekere werk waarmee jy besig is, 'n verhouding wat jou energie tap, 'n stokperdjie wat baie tyd in beslag neem. Dalk is dit die koerant – en nuus, nuus, nuus van die more tot die aand. Jy kry net die genoeg van die nuus, van die radio, van die TV nie. Dis iets wat jou weghou van die wedloop – dit hou jy terug en verhoed dat jy voluit kan gaan. Dit staan in die pad van dit wat God in jou en deur jou wil doen. Is dit die moeite werd? Nee!
Daarom is dit goed om mooi te dink oor die dinge wat my terughou – wat my laat afdwaal, wat my energie onnodiglik tap, met die gevolg dat ek nie kan volhard in die wedloop van die geloof nie. Dalk sal dit nodig wees om "nee" te sê, sodat jy opnuut weer kan "ja" kan sê vir God en sy doel met jou lewe. Hy wil hê dat jy sal floreer, dat jy sal groei om vry te wees om Hom te dien. Wat is die gewigte waarvoor jy moet "nee" sê?